Alkuperänimityksen ja maantieteellisten merkintöjen suojasta annetun neuvoston asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2002/C 286/04)

Tämä julkaiseminen sisältää oikeuden vastustaa rekisteröintiä mainitun asetuksen 7 artiklassa tarkoitetulla tavalla. Väitteet hakemusta vastaan on tehtävä jäsenvaltion toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4.6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

REKISTERÖINTIHAKEMUS: 5 ARTIKLA

SAN (x) SMM ( )

Kansallisen asiakirjan numero: 13/2001

1. Jäsenvaltion toimivaltainen viranomainen Nimi: Ministero delle Politiche agricole e forestali

Osoite: Via XX Settembre, 20, I-00187 Roma

Puhelin: (39) 06 481 99 68

Faksi: (39) 06 420 131 26

Sähköposti: qualità@politicheagricole.it

2. Hakijaryhmittymä 2.1 Nimi: Associazione regionale produttori olivicoli (ARPO)

2.2 Osoite: Via Emilia, 106, I-47900 Rimini

2.3 Kokoonpano: tuottaja/jalostaja (x) muu ( ).

3. Tuotelaji: Luokka 1.5 - Rasvat - Ekstra-neitsytoliiviöljy

4. Eritelmä (yhteenveto 4 artiklan 2 kohdan mukaisista vaatimuksista)

4.1 Nimi: Colline di Romagna

4.2 Kuvaus: ekstra-neitsytoliiviöljy, jolla on seuraavat ominaisuudet:

- väri: vihreästä kullankeltaiseen,

- tuoksu: hedelmäinen, oliivimainen, keskivahvasta vahvaan,

- maku: hedelmäinen, kevyesti katkera ja/tai polttava,

- paneelitestin arvosana: >= 7,

- enimmäishappopitoisuus, ilmaistuna oleiinihapon paino-osuutena, joka ei ylitä 0,5 grammaa / 100 grammaa öljyä,

- peroksidimäärä: <= 12 meq O2/kg,

- oleiinihappoprosentti: >= 72 %,

- tokoferolipitoisuus: >= 70 mg/kg.

4.3 Maantieteellinen alue: "Colline di Romagna" -ekstra-neitsytoliiviöljyn valmistukseen tarkoitettujen oliivien tuotanto- ja jalostusalueeseen ja öljyn pullottamoalueeseen kuuluu osia Riminin ja Forlì-Cesenan maakunnista, jotka sijaitsevat Emilia Romagnan alueella.

4.4 Alkuperätodisteet: Villanovan aikakaudelta keskiaikaan ja aina 1900-luvun alkuun asti on olemassa lukuisia kirkollisia lähteitä ja arkisto- ja notaarilähteitä, jotka todistavat, että oliiveja kasvoi Emilia Romagnan kukkuloilla ja että oliiviöljyllä oli suuri merkitys Emilia Romagnan maaseudun taloudelle.

Vuosisadan alussa öljyä puristettiin 22 maakunnan kunnassa, ja puristamoon vietävät oliivit kerättiin kaikki samassa maakunnassa. Noina vuosina oliivien viljelyyn kiinnitettiin erityistä huomiota, mistä kertoo oliiveja ja öljyä käsittelevä kirjanen (Ulivo e olio), jota painettiin Riminissä vuonna 1901. Vuosisadan ensimmäisten vuosien aikana myös Emilia Romagnan alueen maataloutta käsittelevässä aikakauslehdessä (Rivista agraria romagnola) oli osasto, jossa julkaistiin säännöllisesti oliivinviljelyyn liittyviä tietoja ja neuvoja. Tätä viljelyä suosivatkin erityiset mikroilmastolliset olot, joiden ansiosta yhdessä asianmukaisten maanviljelymenetelmien kanssa voidaan valmistaa erityisen arvostettua öljyä, joka erottuu muista kemiallisten ja aistinvaraisten ominaisuuksiensa kannalta.

Öljyn tuotanto, jalostus ja pullottaminen suoritetaan rajoitetulla alueella. Se, miksi myös pullottaminen suoritetaan rajoitetulla alueella, johtuu siitä, että "Colline di Romagna" -öljyn ominaispiirteitä ja öljyn laatua halutaan suojata, koska näin halutaan varmistaa, että kolmannen valvontaelimen suorittamat tarkistukset tapahtuvat kyseisten valmistajien valvonnassa. Suojatulla alkuperänimityksellä on viimeksi mainittujen kannalta huomattava merkitys, ja tämän asetuksen tavoitteiden ja suuntaviivojen mukaisesti se tarjoaa mahdollisuuden tulojen täydentämiseen. Lisäksi tämä toimi suoritetaan perinteisesti rajoitetulla maantieteellisellä alueella. Niiden viljelijöiden, jotka aikovat pitää oliiviöljyä kaupan "ekstra-neitsytoliiviöljy"-nimityksellä varustettuna, pitää tuotteen jäljitettävyyden varmistamiseksi merkitä viljelmänsä, jalostus- ja pullotuslaitteensa luetteloihin, joita valvontaelin varta vasten ylläpitää ja ajantasaistaa, sekä ilmoittaa vuosittain tuotettujen oliivien määrä sekä tiedot puristus- ja pullotuslaitteesta.

4.5 Valmistusmenetelmä: "Colline di Romagna" -ekstra-neitsytoliiviöljyn valmistukseen käytetään oliivitarhoissa kasvavia lajikkeita seuraavien prosenttimäärien mukaisesti: Correggiolo-lajiketta vähintään 60 prosenttia, Leccinoa enintään 40 prosenttia. Myös muita, vähemmän viljeltyjä lajikkeita voidaan käyttää, esimerkkinä Pendolino, Moraiolo ja Rossina, ja niiden osuus tarhoissa voi olla enintään 10 prosenttia.

Oliivien suojeleminen rikkaruohoilta ja pahimmilta tuholaisilta tapahtuu Emilia Romagnan alueella harjoitettavan integroidun torjunnan määräysten mukaisesti.

Oliivien keruuaika ajoittuu joka vuosi 20. lokakuuta ja 15. joulukuuta väliseen ajanjaksoon, ja oliivit kerätään suoraan puusta käsin tai mekaanisten välineiden avulla, ja on vältettävä oliivien joutumista kosketuksiin maan kanssa. Hedelmien irtoamista edistävien aineiden käyttö on kielletty. Oliivit kuljetetaan ja varastoidaan kestävissä ja inertistä materiaalista tehdyissä säiliöissä, jotka takaavat, että luumarjat saavat riittävästi ilmaa. Oliivit pitää jalostaa viimeistään 2 päivää niiden keräämisestä. On määrätty, että oliivien tuotanto ei saa ylittää 7000 kiloa hehtaaria kohti, kun on kyse oliivien tuotantoon erikoistuneista tarhoista, ja enimmäismäärä on 60 kiloa yksittäisille oliivipuille. Öljyn puristaminen suoritetaan yksinomaan mekaanisin ja fysikaalisin menetelmin alueella olevissa puristuslaitteissa (oliiviöljypuristamoissa), ja sitä ennen oliiveista poistetaan lehdet ja ne pestään. Oliiveista ei saa valmistaa yli 18:a prosenttia öljyksi. Sinä aikana, kun oliivit jalostetaan öljyksi, oliivitahnan lämpötila ei saa olla yli 27 astetta. Myös öljyn uudelleenpuristuskäytäntö ja kaikenlaisten kemiallisesti tai biokemiallisesti toimivien tuotteiden tai apuaineiden käyttö on kielletty oliivien puristuksen aikana.

4.6 Yhteys maantieteelliseen alkuperään: Luonnontekijöitä ovat sekä maaperään liittyvät ominaisuudet että ennen kaikkea erityiset mikroilmasto-olot, jotka vaikuttavat suoraan öljyn kemiallisiin ja aistinvaraisiin ominaisuuksiin. Lisäksi oliivit korjataan ennen kuin ne ovat täysin kypsiä, jolloin taataan öljyn mahdollisimman korkea laatu. Maaperä on yleensä sekamaata, usein savista, sisältää paljon kalkkia ja on rakenteeltaan hyvä, mikä edistää oliivien kehittymistä. Mikroilmastolliset olot, joilla viitataan erityisesti kevääseen ja syksyyn keskittyviin sateisiin sekä alhaisiin vuosikeskilämpötiloihin, jotka rajoittavat kasvien kehittymisen ainoastaan huhtilokakuun väliseen ajanjaksoon, saavat aikaan sen, että luumarjat kypsyvät asteittain ja myöhään, ja tämän seurauksena valmiin öljyn laatu on kemiallisten ja aistinvaraisten ominaisuuksien kannalta korkea. Inhimilliset tekijät tulevat parhaiten esiin siten, että paikalliset oliivinviljelijät ovat ikimuistoisista ajoista kiintyneitä oliivinviljelyyn ja pyrkivät säilyttämään alueen oliivinviljelyn perinteisillä maanviljelykäytänteillä.

Oliivinviljelyä harjoitetaan laajalti koko Riminin maakunnassa, ja mieluiten niitä kasvatetaan rannikkoalueiden takana sijaitsevilla kukkuloilla. Oliivinviljely ulottuu myös Forlì-Cesenan maakuntaan, jossa on keskikorkeita ja matalia vuoria. Näillä alueilla oliivipuut ovat ainoita mahdollisia puita, joita voidaan viljellä viininviljelyn ohella, ja viljelmät ovat keskittyneet reuna-alueille, joissa on suuria jyrkänteitä, joilla viljely on vaikeaa, ja näin oliivipuut ovat tärkeä osa alueen maaseutumaisemaa.

Correggiolo-lajike on kaikkein laajimmin alueelle levittäytynyt lajike, joka antaa valmistettavalle öljylle sen tyypilliset ominaisuudet. Lisäksi on osoittautunut, että kyseinen lajike kestää hyvin kylmää, ja luumarjojen kypsyminen myöhään ja asteittain sekä alueen maaperä- ja ilmasto-olot varmistavat, että alueella tuotetaan sille tyypillistä ominaisuuksiltaan korkealaatuista öljyä.

4.7 Valvontaelin Nimi: Cermet - Certificazione e ricerca per la qualità

Osoite: Via Aldo Moro, 22, I-40068 San Lazzaro di Savena - Bologna.

4.8 Merkintä: "Colline di Romagna" -ekstra-neitsytoliiviöljy on toimitettava kulutukseen valmiissa, ilmatiiviissä astioissa, jotka soveltuvat hyvin elintarvikkeiden säilytykseen ja joiden tilavuuksien on oltava litroina seuraavanlaiset: 0,10 - 0,25 - 0,50 - 0,75 - 1,00 - 3,00 - 5,00.

Suojattu alkuperänimitys "Colline di Romagna" pitää näkyä etiketissä selkein ja pysyvin kirjaimin niin, että se erottuu hyvin etikettiin merkityistä tiedoista. Etikettiin on merkittävä vuosi, jona öljyn valmistukseen käytetyt oliivit ovat valmistuneet. Etikettiin ei saa merkitä muita maantieteellisiä viittauksia, maantieteellisiä tietoja tai paikannimiä, jotka vastaavat tuotantoalueella sijaitsevia kuntia tai kyläkuntia.

4.9 Kansalliset vaatimukset: -

EY-asiakirjanumero: IT/00211/2001.10.12.

Täydellisen asiakirjan vastaanottopäivä: 8. heinäkuuta 2002.